Podrobnosti o dijaški izmenjavi z nizozemsko šolo Udens College

Že več kot dvajset let poteka izmenjava dijakov med Gimnazijo Šentvid in Udens College iz mesta Uden na Nizozemskem. Vsako leto naši dijaki za en teden obiščejo Nizozemsko, nizozemski dijaki pa preživijo en teden v Sloveniji. V vsaki skupini običajno sodeluje od 16 do 20 dijakov.
Na izmenjavo vabimo dijake 2. in 3. letnika. Dijakov 4. letnika praviloma ne vključujemo, saj bi zaradi priprave na maturo v dveh tednih izostali od preveč pouka, pri dijakih 1. letnika pa je lahko težava njihova starost, saj so postopki prijave na letalske prevoze za mladoletne potnike zahtevnejši.
O programu
Izmenjava traja en teden. Prvi in zadnji dan sta namenjena potovanju. Program vključuje dve celodnevni ekskurziji, družinski dan, skupne dejavnosti in delo na projektu, katerega cilj je medkulturna izmenjava in poglabljanje vezi.
Termin izmenjave v šolskem letu 2026/27
V terminu med 4. in 15. decembrom 2026 nas za en teden obiščejo nizozemski gostje. Točne datume nam bodo še sporočili, saj so odvisni od prevoza.
Na Nizozemsko bomo za en teden potovali v terminu med 9. in 18. aprilom 2027. Točni datumi bodo znani po nakupu letalskih vozovnic. Vsako leto se trudimo potovati v cenovno najugodnejšem terminu, čemur prilagajamo tudi natančnejši datum odhoda.
Stroški izmenjave
Skupni stroški gostovanja na Nizozemskem vključujejo letalski in morebitni avtobusni prevoz, nastanitev profesorjev (hostel) in zakonsko določene dnevnice profesorjev spremljevalcev ter soudeležbo pri stroških ekskurzij v Sloveniji. Lani je povprečni strošek dvotedenskega programa (teden na Nizozemskem, teden v Sloveniji) znašal približno 690 € na dijaka, cena pa se vsako leto spreminja (odvisna je od števila udeležencev, cen letalskih vozovnic, avtobusnih prevozov in višine sredstev društva RoSo, s katerimi krijemo del stroškov).
Pričakovanja do udeležencev
Od dijakov pričakujemo točnost, spoštovanje navodil profesorjev in gostiteljskih družin ter vzorno zastopanje šole in države. Kajenje, uživanje alkohola in drog ni dovoljeno. V primeru težav morajo dijaki o tem takoj obvestiti spremljevalca, v primeru kršitev pa mora dijak na lastne stroške prekiniti izmenjavo.
Postopek prijave
Prijava poteka v dveh delih, tako v slovenščini kot v angleščini. 
Prvi del obsega izpolnitev prijavnice z osnovnimi podatki, pridobitev soglasja staršev in podpis pogodbe o neuživanju alkohola in ostalih drog. Najpozneje do 2. 10. 2026 pošljejo zahtevano na vinko.horvat@gimsen.si. 
Drugi del obsega izpolnjevanje prijavnice z bolj specifičnimi podatki na sestanku v šoli na določeni termin med 5. in 9. oktobrom 2026 (sporočen naknadno).
 Sledi izbor sodelujočih dijakov.
Rok za prijavo
Prijave je možno oddati do najpozneje 2. 10. 2026 na vinko.horvat@gimsen.si. 
Pomembno
Obvezno priložite sken ali fotokopijo osebnega dokumenta. Prijavo oddajte v wordovi obliki. Strani, ki zahtevajo podpis, podpisane vstavite v dokument kot sliko.

